Mentorskap vir maatskappye, klein besighede en entrepreneurs - Solidariteit Wêreld LoopbaanSolidariteit Wêreld Loopbaan
Tuis › Artikels › Mentorskap vir maatskappye, klein besighede en entrepreneurs
Mentorskap kan verskeie voordele inhou vir maatskappye en die voornemende kleinsakeonderneming.
'n Mentor is 'n persoon wat kennis oordra aan 'n ander en vir 'n maatskappy of mediumgrootte besigheid is hulle van onskatbare waarde omdat hulle dien as 'n ontwikkelingsinstrument wat die professionele ontwikkeling van personeel verseker en dus nie net die doeltreffendheid van produksie beïnvloed nie, maar ook die behoud van gewerfde personeel verseker. Hulle is 'n koste-effektiewe manier van oordrag van maatskappykennis en kultuur en leieskap van een geslag na die ander.
'n Mentor bevorder en ondersteun 'n ander persoon se professionele en persoonlike groei en in 'n maatskappy is hulle van onskatbare waarde omdat hulle 'n hoëgehalte- en produktiewe arbeidsmag kweek binne 'n maatskappy. Hulle is 'n bron van kennis, insigte en inligting wat die gementorde se vaardighede uitbou of hom wys hoe om 'n taak aan te pak. 'n Voorbeeld is die mentor wat 'n voornemende kleinsakeondernemer help om 'n besigheidsplan op te stel en hoe om te begroot. Mentors help om spesifieke bereikbare relevante en tydgebaseerde doelwitte daar te stel en te bereik. Hulle mag ook instrumenteel wees in die ontwikkeling van spesifieke vaardighede in kleiner take en om spesifieke doelwitte te bereik. Deur monitering hou die mentor ook die gementorde verantwoordbaar en gemotiveer om die taak te voltooi en die doelwit te bereik.
Mentors gee ook konstruktiewe terugvoer aan sowel die gementorde en die maatskappy se bestuur. Omdat dit 'n professionele verhouding is, speel die mentor 'n objektiewe rol en is by magte om swakhede aan die gementorde uit te wys en korrektiewe aanbevelings te maak.
Hulle bied riglyne aan jong beroepslui wat die werker of beroepspersoon gesonde arbeidsgewoontes leer, om te fokus op 'n doelwit, en om produktiewer te wees en sodoende bevordering te bekom.
'n Mentor is in 'n leierskapsposisie omdat hy betrokke is by 'n werknemer se professionele ontwikkeling, by die opskerping van sy vaardighede en hom na spesifieke doelwitte lei. Om 'n professionele network te bou is nie altyd maklik nie, maar met die behulp van 'n mentor kan die gementorde voorgestel word aan persone of geleenthede wat laasgenoemde kan help om sy besigheid uit te brei en om sy doelwitte te bereik.
Daar is bevind dat waar mentors in 'n maatskappy gebruik word, 94% van werknemers by die maatskappy sal bly indien hulle die geleentheid gegee word om te ontwikkel, en 67% van sakeondernemings a.g.v. die mentor verhoogde produksie ervaar het.
Vir die kleinsakeonderneming en entrepreneur is 'n professionele persoon met ondervinding om persoonlike ondersteuning en advies te gee ook van onskatbare waarde. Deur hul ondervinding bied hulle die geleentheid aan sakeondernemers en entrepreneurs om te leer uit foute en suksesse. Jou familie en vriende kan jou bystaan met goed bedoelde besigheidsadvies en konsultante kan hand bysit, maar 'n besigheidsmentor, 'n persoon wie se wysheid en kennis jou deurlopend bystaan, het 'n direkte positiewe uitwerking op die groei en ontwikkeling van jou besigheid. Die generiese besigheidsadvies wat jy bv. van besigheidspublikasies kry, gaan van beperkte waarde wees maar 'n besigheidsmentor kan jou kennis en insigte gee wat jy spesifiek vir jou bepaalde besigheid of doel nodig het. Dit is 'n persoon met meer entrepreneuriese vaardighede en ondervinding as jy en hy is deurlopend jou vertroueling. Wanneer jy jou eie besigheid begin, is daar geen bestuurder na wie jy kan gaan vir advies nie, en jy het 'n klankbord nodig en ook net emosionele ondersteuning en motivering. Dít is wanneer jy die waarde van 'n mentor sal besef.
Vele besighede het 'n gebrek aan relevante bedryfspesifieke inligting of kennis en weet nie waar of hoe om geleenthede te benut nie. Jou mentor kan jou lei na forums waar jy relevante inligting kan kry en met die regte organisasies en leiers kan netwerk in jou betrokke veld.
Jou besigheid het dalk ook nie 'n doeltreffende boekhoustelsel nie en dit is waar die finansiële mentor van hulp kan wees.
'n Besigheidsmentor is die persoon wat kan sê "ek was daar, ek het dit gedoen"; jy kan leer uit hul foute en suksesse. Jou mentor kan jou lei na ander tegnologiese hulpbronne waar hulle tekort skiet en jou inlig oor die nuutste tendense waarby jou onderneming kan baat vind.
Hoekom 'n mentor en nie 'n konsultant nie? 'n Konsultant kan jou raad gee en insigte bied wat 'n mentor nie kan doen nie en die gapings vul. Hy sal jou geld vra en na afhandeling van die taak verdwyn. Mentors is soms gratis bekombaar deur organisasies wat hierdie diens bied, na gelang van wat jy verlang. SCORE (score.org/find-mentor) is so 'n organisasie. Jy kan ook 'n betroubare organisasie betaal wat oor 'n lang termyn met jou sal saamwerk en 'n mentor vir jou aanwys wat met jou visie versoenbaar sal wees. Die mentor is gewoonlik 'n persoon met bedryfsondervinding of 'n hoër beroepsgraad. Hulle sal jou nie net met raad kan bystaan nie maar ook met finansiële aspekte soos belasting en kan behulpsaam wees met netwerk.
Jou mentor behoort ook professionele finansiële ondervinding te hê. Dit is belangrik dat 'n mentor van die begin af by jou besigheidsplan betrokke moet wees en 'n holistiese siening van jou nuwe besigheid moet hê.
Kies jou mentor oordeelkundig. Is hy of sy eerlik en 'n persoon met integriteit? Dit is in orde om te vra na die persoon se agtergrond, hoe vertroud hy is met jou soort besigheid, hoe hy jou onderliggende oortuigings en aannames uitdaag. Vra ook hoekom die persoon 'n mentor is; dit sal jou insig bied van die persoon self.